pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-เอาใจ แรงงานนอกระบบ  กรมการจัดหางาน ปล่อยให้กู้ยืมกองทุนเพื่อผู้รับงานไปทำที่บ้านสูงสุด 3 แสนบาท
วันพฤหัสบดีที่ 26 มีนาคม 2563
เอาใจ แรงงานนอกระบบ  กรมการจัดหางาน ปล่อยให้กู้ยืมกองทุนเพื่อผู้รับงานไปทําที่บ้านสูงสุด 3 แสนบาท
อธิบดีกรมการจัดหางาน เผย กรมการจัดหางาน มีมาตรการดูแลแรงงานนอกระบบ ซึ่งเป็นผู้รับงาน /กลุ่มผู้รับงานไปทําที่บ้านที่จดทะเบียนกับกรมการจัดหางาน เปิดโอกาสให้กู้ยืมเงินกองทุนเพื่อผู้รับงานไปทําที่บ้านสําหรับประเภทบุคคล วงเงินกู้ไม่เกิน 50,000 บาท และวงเงิน
นายสุชาติ พรชัยวิเศษกุล อธิบดีกรมการจัดหางาน เปิดเผยว่า กรมการจัดหางาน เร่งส่งเสริมอาชีพให้กับแรงงานนอกระบบ ที่ว่างงาน ในรูปแบบของการรับงานไปทําที่บ้าน โดยให้ผู้ที่สนใจเป็นผู้รับงานได้รวมกลุ่มกัน โดยผู้จ้างงานจะส่งงานให้ผู้รับงานไปทําที่บ้านได้ทําการผลิต ประกอบ บรรจุ ซ่อมหรือแปรรูปสิ่งของ ตามที่ได้ตกลงกับผู้จ้างงานไว้ที่บ้านของตนเองหรือสถานที่ที่มิใช่สถานประกอบกิจการของผู้จ้างงาน ซึ่งเมื่อทําเสร็จแล้วจะส่งคืนสิ่งของหรือผลิตภัณฑ์ให้กับผู้จ้างงาน และได้รับค่าตอบแทนจากผู้จ้างงาน ลักษณะงานจะเป็นงานที่ไม่ใช้เทคโนโลยีซับซ้อน เรียนรู้ง่าย ใช้ภูมิปัญญาท้องถิ่น ใช้แรงงานคนทําการผลิตมากกว่าเครื่องจักร เป็นการผลิตในครัวเรือนเป็นส่วนใหญ่ ซึ่งการให้งานของผู้จ้างงานจะเป็นการตัดขั้นตอนบางขั้นตอนหรือชิ้นส่วนของงานบางชิ้นจากกระบวนการผลิตในสถานประกอบกิจการไปทําการผลิตหรือผลิตทั้งหมด เช่น งานตัดเย็บ (เสื้อผ้า กระเป๋า ผ้าห่ม พรมเช็ดเท้า เสื้อผ้าตุ๊กตา ถุงมือ เปล เครื่องนอน เป็นต้น) งานประดิษฐ์ (ดอกไม้ประดิษฐ์ ตุ๊กตา เครื่องประดับ ร้อยลูกปัด) งานปัก ถัก ทอ (ถักวิกผม ทอผ้า ทอพรม ทอเสื่อ ปักผ้าคลุมผม ปักเลื่อม เป็นต้น) งานหัตถกรรม (จักสานต่างๆ ทําไม้กวาด เฟอร์นิเจอร์ เป็นต้น) อุปโภค/บริโภค รวมทั้งของใช้อื่นๆ
นอกจากนี้ ยังมีกองทุนเพื่อผู้รับงานไปทําที่บ้าน ซึ่งเป็นกองทุนหมุนเวียนเพื่อให้ผู้รับงานไปทําที่บ้านได้กู้ยืมไปซื้อวัตถุดิบและอุปกรณ์การผลิต หรือขยายการผลิตเพื่อสร้างอาชีพ สร้างรายได้อย่างยั่งยืน โดยคุณสมบัติของผู้กู้จะต้องเป็นผู้รับงานไปทําที่บ้านที่จดทะเบียนไว้กับกรมการจัดหางาน และมีผลการดําเนินการและมีรายได้จากการรับงานไปทําที่บ้านหรือมีหลักฐานการรับงานไปทําที่บ้านจากผู้จ้างงาน ซึ่งมีทั้งประเภทบุคคลและกลุ่มบุคคล โดยประเภทบุคคลต้องมีทรัพย์สินหรือเงินทุนไม่น้อยกว่า 5,000 บาท ส่วนประเภทกลุ่มบุคคลจะต้องมีผู้นํากลุ่มและสมาชิกกลุ่มกู้ร่วมกันไม่น้อยกว่า 5 คน มีทรัพย์สินหรือเงินทุนในการดําเนินกิจกรรมของกลุ่มรวมกันไม่น้อยกว่า 10,000 บาท วงเงินกู้สําหรับบุคคลไม่เกิน 50,000 บาท ระยะเวลาชําระคืนภายใน 2 ปี ขณะที่กลุ่มบุคคลมีวงเงินกู้ไม่เกิน 300,000 บาท ระยะเวลาชําระคืนภายใน 5 ปี อัตราดอกเบี้ยต่ําร้อยละ 3 ต่อปี และมีระยะเวลาพักชําระหนี้เงินต้นไม่เกิน 4 เดือน
“ตั้งแต่ปี 2548 ที่เริ่มดําเนินการ จนถึงขณะนี้ มีผู้รับงานไปทําที่บ้านที่จดทะเบียนกับกรมการจัดหางานแล้วจํานวน 947 ราย/กลุ่ม (292ราย 655 กลุ่ม) สมาชิกรวมจํานวน 5,904 คน ปล่อยกู้ไปแล้ว 451 ราย/กลุ่ม (17 ราย 434 กลุ่ม) จํานวนเงิน 44,686,000 บาท สําหรับปี 2563 นี้ ได้รับอนุมัติให้ปล่อยกู้ จํานวน 7,000,000 บาท ปล่อยกู้ไปแล้ว 14 ราย/กลุ่ม (5 ราย 9 กลุ่ม จํานวนเงิน 1,740,000 บาท) ยังมีเงินคงเหลือที่สามารถปล่อยกู้ได้อีกจํานวน 5,260,000 บาท ซึ่งผู้ที่สนใจสามารถติดต่อได้ที่ สํานักงานจัดหางานกรุงเทพมหานครพื้นที่ 1-10 สํานักงานจัดหางานจังหวัดในท้องที่ที่ผู้รับงานไปทําที่บ้านได้จดทะเบียนไว้กับกรมการจัดหางาน สอบถามรายละเอียดเพิ่มเติมได้ที่สายด่วนกระทรวงแรงงาน โทร.1506 กด 2 กรมการจัดหางาน” อธิบดีกรมการจัดหางาน กล่าว
รัฐบาลไทย-ข่าวทำเนียบรัฐบาล-กระทรวงยุติธรรม ร่วมจัดกิจกรรม “GENDER MATTERS” ส่งเสริมความเท่าเทียมกันทางเพศ
วันอาทิตย์ที่ 8 กรกฎาคม 2561
กระทรวงยุติธรรม ร่วมจัดกิจกรรม “GENDER MATTERS” ส่งเสริมความเท่าเทียมกันทางเพศ
กระทรวงยุติธรรม ร่วมจัดกิจกรรม “GENDER MATTERS” ส่งเสริมความเท่าเทียมกันทางเพศ
ในวันเสาร์ที่ ๗ กรกฎาคม ๒๕๖๑ เวลา ๐๙.๓๐ น. ณ ห้องกมลทิพย์ ๑ และ ๒ โรงแรม เดอะ สุโกศล กรุงเทพ ฯ พลอากาศเอก ประจิน จั่นตอง รองนายกรัฐมนตรี และรัฐมนตรีว่าการกระทรวงยุติธรรม และ H.E. Ms. Donica Pottie เอกอัครราชทูตแคนาดาประจําประเทศไทย ร่วมพิธีเปิดงาน “GENDER METTERS" ซึ่งกิจกรรมดังกล่าวกระทรวงยุติธรรม โดยกรมคุ้มครองสิทธิและเสรีภาพ สถานเอกอัครราชทูตแคนาดาประจําประเทศไทย และสมาคมฟ้าสีรุ้งแห่งประเทศไทย จัดขึ้น เพื่อสร้างความตระหนักถึงความเท่าเทียมกันทางเพศ ตลอดจนแลกเปลี่ยนประสบการณ์ในการผลักดันกฎหมายเกี่ยวกับการสมรสของคนเพศเดียวกัน และการร่วมกันพิจารณาความเป็นไปได้ของประเทศไทยในการผลักดันร่างพระราชบัญญัติการจดทะเบียนคู่ชีวิต พ.ศ. ....
รองนายกรัฐมนตรีและรัฐมนตรีว่าการกระทรวงยุติธรรม กล่าวว่า จากการสํารวจสถิติประชากรในประเทศ พบว่า ประเทศไทยมีโครงสร้างประชากรชาย จํานวนประมาณ 32 ล้านคน และประชากรหญิง จํานวนประมาณ 33 ล้านคน ซึ่งในความเป็นจริงกลุ่มประชากรของประเทศไม่ได้จํากัดแค่ชายและหญิงเท่านั้น แต่ยังประกอบไปด้วยกลุ่มบุคคลที่มีความหลากหลายทางเพศอีกจํานวนมาก
กระทรวงยุติธรรม โดยกรมคุ้มครองสิทธิและเสรีภาพ ในฐานะหน่วยงานหลักที่มีภารกิจในการส่งเสริม คุ้มครอง และสร้างหลักประกันสิทธิเสรีภาพและสิทธิมนุษยชน ได้ตระหนักถึงความสําคัญของการคุ้มครองสิทธิของกลุ่มบุคคลที่มีความหลากหลายทางเพศ โดยที่ผ่านมา ได้ร่วมกับภาคีเครือข่ายจัดกิจกรรมส่งเสริมสิทธิของกลุ่มบุคคลที่มีความหลากกหลายทางเพศอย่างต่อเนื่อง โดยเฉพาะเรื่องสิทธิในการแต่งงาน และการมีชีวิตครอบครัว ซึ่งเป็นหนึ่งในประเด็นที่กระทรวงยุติธรรมให้ความสําคัญ เนื่องจากเป็นสิทธิมนุษยชนขั้นพื้นฐานที่ได้รับรองไว้ในหลักการสิทธิมนุษยชนสากลหลายฉบับ เช่น กติการะหว่างประเทศว่าด้วยสิทธิพลเมืองและสิทธิทางการเมือง (International Covenant on Civil and Political Rights : ICCPR) ที่ไทยได้เข้าเป็นภาคี และหลักการยอกยาการ์ตาว่าด้วยการปรับใช้กฎหมายสิทธิมนุษยชนระหว่างประเทศในประเด็นวิถีทางเพศและอัตลักษณ์ทางเพศ ค.ศ. 2006 ทั้งยังสอดคล้องกับแผนการดําเนินงานที่กําหนดไว้ในแผนสิทธิมนุษยชนแห่งชาติ ฉบับที่ 3 ในส่วนของแผนสิทธิมนุษยชนของกลุ่มความหลากหลายทางเพศ/อัตลักษณ์ทางเพศ
ดังนั้น กรมคุ้มครองสิทธิและเสรีภาพ กระทรวงยุติธรรม จึงได้ริเริ่มในการจัดทําร่างพระราชบัญญัติการจดทะเบียนคู่ชีวิต พ.ศ. .... ขึ้น เพื่อรับรองสิทธิและความสัมพันธ์ของคู่รักเพศเดียวกัน ตามกฎหมายและเป็นจุดเริ่มต้นในการรับรองสิทธิต่างๆ ที่บุคคลสองคนในฐานะคู่ชีวิตพึงได้รับตามกฎหมาย สอดคล้องกับแนวปฏิบัติของหลายประเทศที่ได้รับรองกฎหมายในทํานองเดียวกัน
รัฐบาลไทย-ข่าวทำเนียบรัฐบาล-รมว.พม. รับข้อเสนอของคณะผู้แทนสมาคมสภาผู้สูงอายุแห่งประเทศไทยฯ พร้อมหารือร่วมกันถึงแนวทางการขับเคลื่อนงานด้านผู้สูงอายุในภาพรวม
วันอังคารที่ 3 ตุลาคม 2560
รมว.พม. รับข้อเสนอของคณะผู้แทนสมาคมสภาผู้สูงอายุแห่งประเทศไทยฯ พร้อมหารือร่วมกันถึงแนวทางการขับเคลื่อนงานด้านผู้สูงอายุในภาพรวม
รมว.พม. รับข้อเสนอของคณะผู้แทนสมาคมสภาผู้สูงอายุแห่งประเทศไทยฯ พร้อมหารือร่วมกันถึงแนวทางการขับเคลื่อนงานด้านผู้สูงอายุในภาพรวม
วันที่ 2 ต.ค. 60เวลา 11.00 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่าพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)พร้อมด้วยคณะผู้บริหารกระทรวง พม. ให้การต้อนรับนายแพทย์วิชัย โชควิวัฒน ประธานกรรมการบริหารสมาคมสภาผู้สูงอายุแห่งประเทศไทยในพระบรมราชูปถัมภ์ สมเด็จพระศรีนครินทรา บรมราชชนนี พร้อมคณะ ซึ่งเข้าพบเนื่องในโอกาสวันผู้สูงอายุสากล และร่วมหารือถึงแนวทางการขับเคลื่อนงานด้านผู้สูงอายุ ณ ห้องประชุม ชั้น 8 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
พลตํารวจเอก อดุลย์กล่าวว่า เนื่องด้วยองค์การสหประชาชาติกําหนดให้ทุกวันที่ 1 ตุลาคมของทุกปี เป็น ”วันผู้สูงอายุสากล” เพื่อแสดงให้เห็นถึงคุณค่าของผู้สูงอายุในสังคม ซึ่งในโอกาสนี้ สมาคมสภาผู้สูงอายุ แห่งประเทศไทยในพระบรมราชูปถัมภ์สมเด็จพระศรีนครินทราบรมราชชนนี ได้เดินทางมายังกระทรวงการพัฒนาสังคมและความมั่นคงของมนุษย์ (พม.) ในฐานะหน่วยงานหลักของรัฐบาลที่ดําเนินการขับเคลื่อนงานด้านผู้สูงของประเทศไทย เพื่อยื่นข้อเสนอต่างๆ ไปยังรัฐบาล และหารือเกี่ยวกับข้อเสนอดังกล่าว ทั้งนี้ ทางสมาคมสภาผู้สูงอายุแห่งประเทศไทยฯ ได้แสดงความขอบคุณรัฐบาลภายใต้การนําของพลเอก ประยุทธ์ จันทร์โอชา นายกรัฐมนตรี ที่ได้ดําเนินการขับเคลื่อนนโยบายสนับสนุนคุณภาพชีวิตผู้สูงอายุในหลายเรื่อง อาทิ 1) นโยบายขยายการจ้างงานของผู้สูงอายุ ซึ่งเป็นการแก้ไขปัญหาที่ตรงจุด ทําให้ผู้สูงอายุมีคุณค่าและสามารถพึ่งตนเองได้มากขึ้น เป็นภาระต่อครอบครัวและสังคมน้อยลง ซึ่งสอดคล้องกับนโยบาย Active Aging ของสหประชาชาติ 2) นโยบายเพิ่มสวัสดิการแก่ผู้สูงอายุที่ยากลําบาก โดยจัดเก็บค่าธรรมเนียม จากภาษีบาปปีละ 4 พันล้านบาท และนโยบายจูงใจผู้สูงอายุที่มีฐานะดีให้บริจาคเบี้ยยังชีพ แก่ผู้สูงอายุที่ยากลําบาก ซึ่งเป็นการเพิ่มตาข่ายนิรภัยสังคมให้แก่ผู้สูงอายุที่มีสัดส่วนยากจนถึงร้อยละ 34.3 3) การเพิ่มงบประมาณประจําปีในการสนับสนุนการดูแลผู้สูงอายุที่ติดบ้าน ติดเตียง
พลตํารวจเอก อดุลย์กล่าวต่อไปว่า งบประมาณดังกล่าวนอกจากเป็นการช่วยให้ผู้สูงอายุติดบ้าน ติดเตียง ร้อยละประมาณ 10 - 15 ได้รับการดูแลแล้ว ยังสามารถเกิดการจ้างงานในชนบทได้ประมาณ 10,000 - 15,000 คน ซึ่งนโยบายดังกล่าวยังมีปัญหาอุปสรรคจากระเบียบปฏิบัติของบางหน่วยงาน ซึ่งทางสมาคมสภาผู้สูงอายุแห่ง ประเทศไทยฯ จึงได้เสนอให้ทางรัฐบาลเร่งรัดให้มีการแก้ไขระเบียบและวิธีการปฏิบัติด้านงบประมาณ เพื่อให้ผู้สูงอายุ ติดบ้าน ติดเตียงได้รับการบรรเทาความเดือดร้อนโดยเร็ว และเพิ่มการจ้างงานในชนบทได้อย่างทั่วถึง นอกจากนี้ ยังได้เสนอให้ประเทศไทยเป็นเจ้าภาพการจัดประชุมสมัชชาผู้สูงอายุโลกครั้งที่ 3 ในปี 2565 เนื่องจากประเทศไทย มีความพร้อมในการเป็นเจ้าภาพ ซึ่งเป็นการส่งผลดีต่อเศรษฐกิจและการท่องเที่ยวของประเทศ
"ทั้งนี้ จากข้อเสนอดังกล่าวกระทรวง พม. จะได้พิจารณาเพื่อนําไปปรับใช้ในการขับเคลื่อนงานด้านผู้สูงอายุในภาพรวมของประเทศ โดยเน้นการขับเคลื่อนงานด้วยการบูรณาการความร่วมมือกับหน่วยงานทุกภาคส่วนที่เกี่ยวข้อง เพื่อรองรับสังคมผู้สูงอายุอย่างมคุณภาพต่อไป”พลตํารวจเอก อดุลย์กล่าวในตอนท้าย
รัฐบาลไทย-ข่าวทำเนียบรัฐบาล-สธ.ไทย ประชุมทางไกลกับรัฐมนตรีสาธารณสุขอาเซียนและอาเซียนบวกสาม หารือความร่วมมือตอบโต้ COVID-19 [กระทรวงสาธารณสุข]
วันพุธที่ 8 เมษายน 2563
สธ.ไทย ประชุมทางไกลกับรัฐมนตรีสาธารณสุขอาเซียนและอาเซียนบวกสาม หารือความร่วมมือตอบโต้ COVID-19 [กระทรวงสาธารณสุข]
กระทรวงสาธารณสุขไทย ร่วมประชุมทางไกลกับรัฐมนตรีสาธารณสุขอาเซียนและอาเซียนบวก 3 แลกเปลี่ยนข้อมูล และหารือมาตรการสร้างความร่วมมือและการประสานงานในการตอบโต้การแพร่ระบาดของ COVID-19 ในอาเซียน
กระทรวงสาธารณสุขไทย ร่วมประชุมทางไกลกับรัฐมนตรีสาธารณสุขอาเซียนและอาเซียนบวก 3 แลกเปลี่ยนข้อมูล และหารือมาตรการสร้างความร่วมมือและการประสานงานในการตอบโต้การแพร่ระบาดของ COVID-19 ในอาเซียน
นายแพทย์สําเริง แหยงกระโทก ผู้ช่วยรัฐมนตรีประจํากระทรวงสาธารณสุข ให้สัมภาษณ์ว่า ได้รับมอบหมายจากรัฐมนตรีว่าการกระทรวงสาธารณสุข ให้เป็นหัวหน้าคณะผู้แทนไทย ร่วมการประชุมรัฐมนตรีสาธารณสุขอาเซียนทางไกลสมัยพิเศษ ว่าด้วยการเสริมสร้างความร่วมมือในการตอบโต้โรคติดเชื้อโคโรนา 2019 (COVID-19) ร่วมกับประเทศสมาชิกอาเซียน ประกอบด้วย บรูไน ดารุสซาลาม กัมพูชา อินโดนีเซีย ลาว มาเลเซีย เมียนมา ฟิลิปปินส์ สิงคโปร์ และเวียดนาม รวมทั้งผู้แทนองค์การอนามัยโลกภูมิภาคแปซิฟิกตะวันตก ร่วมแลกเปลี่ยนมาตรการของไทยที่ให้ความสําคัญกับการค้นหาผู้ติดเชื้อตั้งแต่ระยะแรก และการป้องกันการแพร่ระบาดของโรคในวงกว้าง ได้เสนอให้ยกระดับความร่วมมือเพื่อเพิ่มประสิทธิภาพควบคุมการระบาดของโรคในภูมิภาค และสร้างความมั่นใจว่ามาตรการจํากัดการเดินทาง จะต้องไม่ส่งผลกระทบต่อการผลิตและการขนส่งยา วัคซีน และเวชภัณฑ์ทางการแพทย์ที่จําเป็นในการปกป้องชีวิตผู้ป่วย รวมทั้งเมื่อมียาและวัคซีนแล้ว ขอให้จัดสรรให้ประเทศสมาชิกอย่างเท่าเทียม ซึ่งปัจจัยสําคัญที่ทําให้อาเซียนเอาชนะโรคนี้ได้ คือความพร้อมเพรียงในการตอบโต้ COVID-19 ของประเทศสมาชิก
นอกจากนี้ รัฐมนตรีสาธารณสุขอาเซียนได้รับรองแถลงการณ์ร่วมเพื่อร่วมมือกันจัดการกับ COVID-19 ในภูมิภาค โดยจะยกระดับการแลกเปลี่ยนข้อมูลผ่านกลไกอาเซียน การสื่อสารความเสี่ยงร่วมกับภาคส่วนที่เกี่ยวข้อง นําเทคโนโลยีดิจิทัลมาใช้ในการแลกเปลี่ยนข้อมูลอย่างรวดเร็ว การเข้าถึงบริการสุขภาพที่จําเป็นของผู้ที่ติดเชื้อ การประสานความร่วมมือกับหุ้นส่วนการพัฒนาอื่นๆ ทั้งในภูมิภาคและระดับโลกในการสร้างศักยภาพในการตอบโต้ COVID-19
ทั้งนี้ ในช่วงบ่าย ได้มีการหารือระหว่างประเทศสมาชิกอาเซียนกับประเทศบวกสาม ได้แก่ จีน ญี่ปุ่น เกาหลีใต้ โดยไทยได้เสนอให้ที่ประชุมร่วมกันพัฒนาองค์ความรู้โรค COVID-19 แลกเปลี่ยนข้อมูลอย่างต่อเนื่อง และสร้างช่องทางการสื่อสารระหว่างรัฐมนตรีสาธารณสุขของประเทศอาเซียนบวกสาม เพื่อการประสานงานอย่างรวดเร็ว และที่ประชุมฯ ได้เห็นชอบต่อแถลงการณ์ร่วมในการร่วมมือกันโต้ตอบต่อการแพร่ระบาดของ COVID-19 เน้นการสร้างความร่วมมือกับทุกภาคส่วน (Whole society approach) รวมทั้งภาคเอกชนในการตอบโต้ COVID-19 และการเยียวยาผลกระทบในทุกมิติ
รัฐบาลไทย-ข่าวทำเนียบรัฐบาล-สถานเอกอัครราชทูต ณ กรุงซันติอาโก มอบถุงยังชีพจำนวน 60 ชุด ให้แก่ชุมชนคนไทยในกรุงซันติอาโกที่ได้รับผลกระทบจากการแพร่ระบาดของเชื้อไวรัส COVID-19 [กระทรวงการต่างประเทศ]
วันอาทิตย์ที่ 26 เมษายน 2563
สถานเอกอัครราชทูต ณ กรุงซันติอาโก มอบถุงยังชีพจํานวน 60 ชุด ให้แก่ชุมชนคนไทยในกรุงซันติอาโกที่ได้รับผลกระทบจากการแพร่ระบาดของเชื้อไวรัส COVID-19 [กระทรวงการต่างประเทศ]
สถานเอกอัครราชทูต ณ กรุงซันติอาโก มอบถุงยังชีพจํานวน 60 ชุด ให้แก่ชุมชนคนไทยในกรุงซันติอาโกที่ได้รับผลกระทบจากการแพร่ระบาดของเชื้อไวรัส COVID-19
"มีสุขร่วมสุข มีทุกข์ร่วมต้าน เดินหน้าก้าวผ่าน ไม่ทอดทิ้งกัน"
นางศริกานต์ พลมณี เอกอัครราชทูต ณ กรุงซันติอาโก นําทีมข้าราชการสถานเอกอัครราชทูตฯ มอบถุงยังชีพแก่พี่น้องชาวไทย ที่ได้รับผลกระทบจากการแพร่ระบาดของเชื้อไวรัส COVID-19 โดยเริ่มจากชุมชนคนไทยในกรุงซันติอาโก ซึ่งมีจํานวนมากที่สุดในชิลี และได้รับผลกระทบโดยตรงจากมาตรการล็อคดาวน์ การรักษาระยะห่างทางสังคม และเคอร์ฟิวของรัฐบาล ทําให้ร้านอาหาร ร้านสปาของไทยต้องปิดลงชั่วคราว เช่นเดียวกับร้านค้าต่าง ๆ ของชาวชิลีเอง ซึ่งกระทบต่อรายได้ของแรงงานไทย
สถานเอกอัครราชทูตฯ จึงได้สนองนโยบายของรัฐบาลในการหาทางบรรเทาทุกข์ให้แก่พี่น้องชาวไทยในยามนี้ โดยจัดส่งหน้ากากผ้า และต่อมาได้มอบถุงยังชีพให้แก่คนไทยที่ได้รับผลกระทบทางเศรษฐกิจ จากวิกฤตโควิด-19 (ในแง่รายได้) รวมไปถึงนักท่องเที่ยว และนักเรียนที่ยังกลับบ้านไม่ได้ ตามจํานวนที่ได้แจ้งลงทะเบียนไว้ ซึ่งขณะนี้ สถานเอกอัครราชทูตฯ ได้จัดส่งให้แล้ว 60 ชุด
สําหรับพี่น้องคนไทยที่ยังไม่ได้รับถุงยังชีพ สถานเอกอัครราชทูตฯ จะทยอยจัดส่งให้ทางไปรษณีย์ด่วนต่อไป ดังนั้น หากท่านที่ยังไม่เคยลงทะเบียนกับสถานเอกอัครราชทูตฯ ขอให้ท่านติดต่อฝ่ายกงสุลได้ทาง inbox เฟซบุ๊ก หรือทางอีเมล์ at.khonwai@mfa.mail.go.th พร้อม แจ้งชื่อภาษาไทยและอังกฤษ ที่อยู่ และหมายเลขโทรศัพท์ไว้ เพื่อสถานเอกอัครราชทูตฯ ดําเนินการจัดส่งถุงยังชีพให้ต่อไป
ด้วยความรักและปรารถนาดีจากทีมสถานเอกอัครราชทูตฯ
#คนแปลกหน้าที่ดูแลคุณ #คนไทยไม่ทิ้งกัน
รัฐบาลไทย-ข่าวทำเนียบรัฐบาล-กสร. ชี้แจงกฎหมายคุ้มครองแรงงานฉบับใหม่
วันอาทิตย์ที่ 16 ธันวาคม 2561
กสร. ชี้แจงกฎหมายคุ้มครองแรงงานฉบับใหม่
กรมสวัสดิการและคุ้มครองแรงงาน ชี้แจงร่างพ.ร.บ.คุ้มครองแรงงาน (ฉบับที่..) พ.ศ. .... มาจากการพิจารณายกร่างโดยคณะกรรมการไตรภาคี และเปิดรับฟังความคิดเห็นวิเคราะห์อย่างรอบคอบโดยคํานึงถึงทุกฝ่าย เตรียมส่งเจ้าหน้าที่ลงพื้นที่สร้างความเข้าใจแก่นายจ้าง ลูกจ้าง
นายวิวัฒน์ ตังหงส์ อธิบดีกรมสวัสดิการและคุ้มครองแรงงาน (กสร.) กล่าวถึงประเด็นที่มีข้อสังเกตเกี่ยวกับร่างพระราชบัญญัติคุ้มครองแรงงาน (ฉบับที่..) พ.ศ. .... ที่สภานิติบัญญัติแห่งชาติได้มีความเห็นชอบเมื่อวันที่ 13 ธันวาคม 2561 โดยชี้แจงว่า การยกร่างกฎหมายดังกล่าวทําโดยคณะกรรมการไตรภาคี ประกอบด้วยผู้แทนฝ่ายนายจ้าง ผู้แทนฝ่ายลูกจ้าง และผู้แทนฝ่ายภาครัฐ และได้มีการเปิดรับฟังความคิดเห็นจากทุกฝ่ายตามมาตรา 77 ของรัฐธรรมนูญแล้ว เมื่อวันที่ 21 กุมภาพันธ์ 2560 ณ โรงแรมเจ้าพระยาปาร์ค กรุงเทพ ซึ่งมีผู้เข้าร่วมแสดงความคิดเห็นจากหน่วยงานภาคเอกชน ภาครัฐ และประชาชนทั่วไป จํานวน 297 คน รวมทั้งได้เปิดรับฟังผ่านทางเว็บไชต์กรมสวัสดิการและคุ้มครองแรงงาน (www.labour.go.th) ในช่วงระหว่างวันที่ 24 เมษายน ถึง 26 พฤษภาคม 2560 มีผู้สนใจเข้าชมเพื่อศึกษาร่างกฎหมาย จํานวน 235 คน โดยความเห็นที่ผ่านทั้งสองช่องทางส่วนใหญ่เห็นด้วยในหลักการเนื่องจากเป็นการขยายการคุ้มครองลูกจ้างมากขึ้น แม้ว่าจะมีบางส่วนที่เห็นว่าอาจเพิ่มภาระให้นายจ้าง ซึ่งก็ได้นําผลการรับฟังมาวิเคราะห์ผลกระทบและจัดทําคําชี้แจงเหตุผลและเปิดเผยให้ประชาชนทราบทางเว็บไซต์กรมสวัสดิการและคุ้มครองแรงงานมาโดยตลอด นอกจากนี้ ในการพิจารณาร่างของสภานิติบัญญัติก็ได้นําผลการรับฟังความคิดเห็นมาประกอบการพิจารณาด้วย
ทั้งนี้ กฎหมายดังกล่าวจะเป็นการแก้ไขเพิ่มเติมสิทธิของผู้ทํางานที่ได้บัญญัติไว้ในพระราชบัญญัติคุ้มครองแรงงาน พ.ศ. 2541 ซึ่งได้ใช้บังคับมาเป็นเวลานานโดยคํานึงถึงผู้ที่ทํางานกับนายจ้างมาเป็นเวลายาวนาน 20 ปีขึ้นไปให้ได้ค่าชดเชย ที่เหมาะสมและเป็นหลักประกันในกรณีที่ต้องออกจากงานในขณะที่เป็นผู้สูงวัย รวมทั้งเพิ่มสิทธิให้ลูกจ้างลากิจได้ปีละ 3 วันโดยได้รับค่าจ้าง และคุ้มครองดูแลสิทธิของแรงงานสตรีให้ได้รับค่าจ้างเท่าเทียมกับแรงงานชายหากทํางานที่มีค่าเท่าเทียมกัน ตลอดจนดูแลแรงงานสตรีที่มีครรภ์ โดยเพิ่มจํานวนวันลาคลอดเพื่อให้ครอบคลุมช่วงการตรวจครรภ์ด้วย
นายวิวัฒน์ กล่าวต่อไปว่า สําหรับบทบัญญัติบางประการ อาทิ การเพิ่มสิทธิค่าชดเชย 400 วันให้ลูกจ้างที่อายุงาน 20 ปีขึ้นไปและถูกเลิกจ้างโดยไม่มีความผิด อาจจะเป็นการเพิ่มภาระให้นายจ้างบ้างแต่เป็นหลักการที่ให้ความสําคัญกับการดูแลลูกจ้างที่ทํางานมายาวนาน มีอายุมาก หากถูกเลิกจ้างหรือเกษียณอายุตามข้อบังคับของนายจ้างให้สามารถดํารงชีพได้ภายหลังจากออกจากงานไปแล้วและอาจหางานใหม่ได้ยาก อย่างไรก็ตามหลังจากที่พระราชบัญญัติดังกล่าวได้ประกาศลงในราชกิจจานุเบกษาและก่อนที่กฎหมายฉบับแก้ไขนี้จะมีผลลบังคับใช้ กรมสวัสดิการและคุ้มครองแรงงานจะได้เร่งสร้างความเข้าใจแก่นายจ้างและลูกจ้างทั่วประเทศทั้งในส่วนของหลักการและเหตุผลของกฎหมาย และแนวทางปฏิบัติตามกฎหมายที่ได้มีการปรับปรุงเพื่อให้นายจ้าง ลูกจ้างสามารถปฏิบัติตามกฎหมายได้อย่างถูกต้องภายใต้ความสัมพันธ์อันดีต่อกัน
รัฐบาลไทย-ข่าวทำเนียบรัฐบาล-ปลัดกระทรวงมหาดไทยนำคณะผู้บริหารระดับสูงของกระทรวงมหาดไทย ร่วมลงนามถวายพระพร สมเด็จพระเจ้าอยู่หัว เนื่องในวาระดิถีวันขึ้นปีใหม่ 1 มกราคม พ.ศ. 2562
วันพุธที่ 2 มกราคม 2562
ปลัดกระทรวงมหาดไทยนําคณะผู้บริหารระดับสูงของกระทรวงมหาดไทย ร่วมลงนามถวายพระพร สมเด็จพระเจ้าอยู่หัว เนื่องในวาระดิถีวันขึ้นปีใหม่ 1 มกราคม พ.ศ. 2562
ปลัดกระทรวงมหาดไทยนําคณะผู้บริหารระดับสูงของกระทรวงมหาดไทย ร่วมลงนามถวายพระพร สมเด็จพระเจ้าอยู่หัว เนื่องในวาระดิถีวันขึ้นปีใหม่ 1 มกราคม พ.ศ. 2562
เมื่อวันที่ 1 ม.ค. 62 เวลา 08.30 น. ที่ศาลาสหทัยสมาคม ในพระบรมมหาราชวัง นายฉัตรชัย พรหมเลิศ ปลัดกระทรวงมหาดไทย นําคณะผู้บริหารระดับสูงของกระทรวงมหาดไทย ผู้บริหารส่วนราชการระดับกรม และผู้บริหารหน่วยงานรัฐวิสาหกิจในสังกัดกระทรวงมหาดไทย ร่วมลงนามถวายพระพร สมเด็จพระเจ้าอยู่หัว เนื่องในวาระดิถีวันขึ้นปีใหม่ในวันที่ 1 มกราคม พ.ศ. 2562 ในสมุดลงนามหลวง โดยมีผู้บริหาร ข้าราชการ และพนักงานรัฐวิสาหกิจ ในสังกัดกระทรวงมหาดไทย ร่วมลงนามถวายพระพร เพื่อแสดงความจงรักภักดี และสํานึกในพระมหากรุณาธิคุณที่ได้ทรงปฏิบัติพระราชกรณียกิจนานัปการ เพื่อบําบัดทุกข์ บํารุงสุข พสกนิกรชาวไทย อีกทั้งเนื่องในเทศกาลปีใหม่ ได้ทรงพระราชทานพรปีใหม่เพื่อเป็นขวัญกําลังใจแก่ปวงชนชาวไทยนับเป็นพระมหากรุณาธิคุณอันหาที่สุดมิได้
ทั้งนี้ สํานักพระราชวังได้เปิดพระบรมมหาราชวังให้ลงนามถวายพระพร สมเด็จพระเจ้าอยู่หัว โดยพระราชวงศ์ องคมนตรี ลงพระนามและลงนามถวายพระพร ในสมุดลงนามหลวงที่ห้องมุขกระสันตะวันออกชั้นล่าง พระที่นั่งจักรีมหาปราสาท ในส่วนของนายกรัฐมนตรี คณะรัฐมนตรี ผู้บัญชาการเหล่าทัพ ข้าราชการระดับสูง นักการเมือง ตลอดจนคณะทูตานุทูต ลงนามถวายพระพร ณ อาคารหน่วยข้าราชการในพระองค์ 904 ข้าราชการลงนามถวายพระพร
ที่ศาลาสหทัยสมาคม และจุดลงนามถวายพระพรของประชาชน คือ เต็นท์สีขาวบริเวณสนามหญ้าหน้าศาลาลูกขุน
โดยเปิดให้ประชาชนลงนามตั้งแต่เวลา 09.00-17.00 น.
อนึ่ง ในวันเดียวกันนี้ สมเด็จพระเจ้าอยู่หัว ทรงพระกรุณาโปรดเกล้าฯ พระราชทานพระราชานุญาต ให้สาธุชนเข้าถวายบังคมสมเด็จพระบูรพามหากษัตริยาธิราช ที่ปราสาทพระเทพบิดร ตั้งแต่เวลา 09.00-17.00 น.
รัฐบาลไทย-ข่าวทำเนียบรัฐบาล-รมว.กระทรวงดิจิทัลฯ ร่วมยินดีโครงการ “อสม.ออนไลน์” รับรางวัลระดับโลกจาก ITU & UN
วันพุธที่ 21 มิถุนายน 2560
รมว.กระทรวงดิจิทัลฯ ร่วมยินดีโครงการ “อสม.ออนไลน์” รับรางวัลระดับโลกจาก ITU & UN
รมว.กระทรวงดิจิทัลฯ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม พร้อมด้วย ศาสตราจารย์คลินิกเกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข ร่วมแสดงความยินดีกับโครงการ “อสม.ออนไลน์” ซึ่งได้รับรางวัลระดับโลก WSIS Project Prizes จากสหภาพโทรคมนาคมระหว่างประเทศ (ITU) และองค์การสหประชาชาติ (UN) โดยบริษัท แอดวานซ์ อินโฟร์ เซอร์วิส จํากัด (มหาชน) ร่วมกับอาสาสมัครสาธารณสุข ทั่วประเทศ พัฒนาแอปพลิเคชัน “อสม.ออนไลน์” ขึ้นเพื่อช่วยงานสาธารณสุขไทยตามนโยบายไทยแลนด์ 4.0 รวมทั้งเพื่อเป็นการส่งเสริมและกระตุ้นให้นําเทคโนโลยีดิจิทัลมาประยุกต์ใช้ในการพัฒนาการสาธารณสุข ซึ่งจะส่งเสริมคุณภาพชีวิตและพัฒนาสังคมโลกที่สอดคล้องกับเป้าหมายของการพัฒนาอย่างยั่งยืน ทั้งนี้ ที่ผ่านมากระทรวงดิจิทัลฯ ได้ร่วมมือกับภาคเอกชนในการดําเนินงานโครงการต่างๆ มาอย่างต่อเนื่อง รวมถึงผู้ให้บริการระบบสื่อสารโทรคมนาคม ที่ได้ให้ความสําคัญและสร้างสรรค์นวัตกรรมในการนําเทคโนโลยีดิจิทัลไปใช้ประโยชน์ในด้านต่างๆ ของประเทศ เพื่อช่วยยกระดับคุณภาพชีวิตคนไทยให้ดียิ่งขึ้น สอดคล้องกับเป้าหมายในการพัฒนาดิจิทัลเพื่อเศรษฐกิจและสังคมของประเทศให้ก้าวเข้าสู่ไทยแลนด์ 4.0 เมื่อวันที่ 19 มิถุนายน 2560 ณ ห้องโลตัส 3 – 4 โรงแรมเซ็นทารา แกรนด์ และบางกอกคอนเวนชันเซ็นเตอร์ แอท เซ็นทรัลเวิลด์ กรุงเทพฯ
**************************
รัฐบาลไทย-ข่าวทำเนียบรัฐบาล-ก.แรงงาน เทรน แรงงานสมองกล รองรับ New normal [กระทรวงเเรงงาน]
วันพฤหัสบดีที่ 18 มิถุนายน 2563
ก.แรงงาน เทรน แรงงานสมองกล รองรับ New normal [กระทรวงเเรงงาน]
ก.แรงงาน เทรน แรงงานสมองกล รองรับ New normal
กรมพัฒนาฝีมือแรงงาน โดยสถาบันพัฒนาบุคลากรสาขาเทคโนโลยีการผลิตอัตโนมัติและหุ่นยนต์ (MARA) เทรนแรงงานควบคุมสมองกลอัจฉริยะ ป้อนตลาด EEC
นายธวัช เบญจาทิกุล อธิบดีกรมพัฒนาฝีมือแรงงาน (กพร.) กระทรวงแรงงาน เปิดเผยว่า การพัฒนาศักยภาพแรงงานในเขตพัฒนาพิเศษภาคตะวันออก (EEC) เป็นหนึ่งในกลไกสําคัญในการขับเคลื่อนพัฒนาเศรษฐกิจของประเทศ โดยสถาบันพัฒนาบุคลากรสาขาเทคโนโลยีการผลิตอัตโนมัติและหุ่นยนต์ (MARA) เป็นศูนย์ Training Excellent Center ของ กพร.กระทรวงแรงงานเพื่อยกระดับการเรียนรู้และพัฒนากําลังแรงงานในสายการผลิตในกลุ่มอุตสาหกรรมเทคโนโลยีการผลิตอัตโนมัติและหุ่นยนต์ซึ่งเป็น 1 ใน 10 อุตสาหกรรมเป้าหมายของประเทศและตรงกับความต้องการของสถานประกอบกิจการ ตามนโยบายของ ม.ร.ว.จัตุมงคล โสณกุล รัฐมนตรีว่าการกระทรวงแรงงาน ต้องการปฏิรูปกําลังแรงงานให้มีศักยภาพรองรับนวัตกรรมเทคโนโลยีชั้นสูง (High Technology) ที่มีการเปลี่ยนแปลงอยู่ตลอดเวลา รวมถึงเป็นการแก้ปัญหาขาดแคลนกําลังคนทั้งในเชิงปริมาณและคุณภาพ และจากการแพร่ระบาดของเชื้อไวรัสโควิด-19 จึงต้องปรับปรุงรูปแบบการฝึกอบรมให้เหมาะกับสถานการณ์ดังกล่าว โดยภาคทฤษฎีจัดอบรมให้ความรู้แบบออนไลน์สําหรับภาคปฏิบัติจัดให้ผู้เข้าฝึกเว้นระยะห่างทางสังคม
นายธวัช กล่าวต่อไปว่า ปัจจุบัน MARA ร่วมกับ EEC Automation park คณะวิศวกรรมศาสตร์ม.บูรพา และบริษัท มิตซูบิชิ อีเล็คทริค ออโตเมชั่น (ประเทศไทย) จํากัด จัดฝึกอบรมให้แก่แรงงานทั่วไปในพื้นที่ EEC สาขา การประยุกต์ใช้ PLC (Programmable Logic Control) ใช้ระยะเวลาการฝึกอบรม 30 ชั่วโมง ระหว่างวันที่ 13 มิถุนายน – 4 กรกฎาคม 2563 จํานวน 11 คน ณ มหาวิทยาลัยบูรพา นอกจากนี้ ยังมีสาขาที่มีกําหนดเปิดฝึกในเดือน กรกฎาคม – สิงหาคมนี้ ได้แก่ การควบคุมหุ่นยนต์ป้อนชิ้นงาน (Handing Robotic) การควบคุมหุ่นยนต์อุตสาหกรรมสําหรับงานเชื่อมโลหะ (Welding Robot Control) การเขียนแบบเครื่องกลด้วยคอมพิวเตอร์ 3 มิติ (CAD 3D) เครื่องมือวัดทางอุตสาหกรรม Industrial Internet of Things (IIoT) และการสร้างการจําลองกระบวนการการผลิต (Plant Simulation) การฝึกอบรมในครั้งนี้ ฝึกอบรมผ่านแอปพลิเคชัน Zoom มีการเก็บคะแนน ใบงาน ส่งผลคะแนนให้ครูฝึกทําการประเมินผลรายบุคคลโดยแนบไฟล์ส่งผ่านแอปดังกล่าว ในส่วนของการทดสอบภาคปฏิบัตินั้นจะแยกห้องทดสอบ ห้องละ 2 คนเพื่อปฏิบัติตามมาตรการ Social Distancing หลักสูตรที่ MARA จัดอบรมนั้นส่วนใหญ่เป็นหลักสูตรยกระดับฝีมือให้กับแรงงานให้มีทักษะสูงขึ้น รวมถึงเน้นทักษะที่ภาคอุตสาหกรรมต้องการ อาทิ การประยุกต์ใช้ PLC ซึ่งเป็นความรู้พื้นฐานเกี่ยวกับระบบการควบคุมหุ่นยนต์ที่จะนํามาประยุกต์ใช้ในโรงงานอุตสาหกรรมซึ่งแต่ละหลักสูตรที่ฝึกในภาคทฤษฎีจะฝึกอบรมผ่านแอปพลิเคชัน Zoom
“สําหรับผู้สนใจที่อยู่จังหวัดอื่นๆ ติดตามหลักสูตรการฝึกอบรมหรือสมัครฝึกอบรมได้ที่เว็บไซต์ กรมพัฒนาฝีมือแรงงาน www.dsd.go.th หรือ สายด่วนกระทรวงแรงงาน 1506 กด 4 หรือ MARA 0 3827 6445” อธิบดี กพร.กล่าวทิ้งท้าย
รัฐบาลไทย-ข่าวทำเนียบรัฐบาล-ถนนที่ห้ามจอตลอดเวลา จำนวน 18 สาย
วันอังคารที่ 1 พฤศจิกายน 2559
ถนนที่ห้ามจอตลอดเวลา จํานวน 18 สาย
ถนนที่ห้ามจอตลอดเวลา จํานวน 18 สาย
รัฐบาลไทย-ข่าวทำเนียบรัฐบาล-กระทรวงอุตสาหกรรม จัดการสัมมนาแนวทางการประชาสัมพันธ์ตามยุทธศาสตร์ชาติ
วันศุกร์ที่ 24 พฤศจิกายน 2560
กระทรวงอุตสาหกรรม จัดการสัมมนาแนวทางการประชาสัมพันธ์ตามยุทธศาสตร์ชาติ
กระทรวงอุตสาหกรรม จัดการสัมมนาแนวทางการประชาสัมพันธ์ตามยุทธศาสตร์ชาติ ณ โรงแรมเคนซิงตัน อิงลิช การ์เด้น รีสอร์ท เขาใหญ่ จังหวัดนครราชสีมา
วันนี้ (24 พฤศจิกายน 2560) นายสุรพล ชามาตย์ หัวหน้าผู้ตรวจราชการกระทรวงอุตสาหกรรมและรองโฆษกกระทรวงอุตสาหกรรม ให้เกียรติเป็นประธานเปิดการสัมมนาแนวทางการประชาสัมพันธ์ตามยุทธศาสตร์ชาติของกระทรวงอุตสาหกรรม
ซึ่งจัดขึ้นระหว่างวันที่ 24 -25 พฤศจิกายน 2560                 โดยมีผู้เข้าร่วมสัมมนาจากกรม รัฐวิสาหกิจ และสถาบันเครือข่ายในสังกัดกระทรวงอุตสาหกรรม จํานวน 60 คน โดยมีนางสาวทัศนียา ลัธธนันท์ ผู้อํานวยการกองกลาง สํานักงานปลัดกระทรวงอุตสาหกรรม ร่วมงาน และนายดนัย จันทร์เจ้าฉาย ให้เกียรติเป็นวิทยากรบรรยายในหัวข้อ มุมมองจากสื่อมวลชนและบุคคลภายนอกต่อการประชาสัมพันธ์ของกระทรวงอุตสาหกรรม และทิศทางการปรับตัวในงานประชาสัมพันธ์ยุคโซเซียลมีเดียมาแรง ณ โรงแรมเคนซิงตัน อิงลิช การ์เด้น รีสอร์ท เขาใหญ่ จังหวัดนครราชสีมา
การสัมมนาฯ ดังกล่าวจัดขึ้นเพื่อสร้างความรู้ ความเข้าใจเกี่ยวกับทิศทางการดําเนินการประชาสัมพันธ์ของกระทรวงอุตสาหกรรม ให้สอดคล้องกับยุทธศาสตร์ชาติที่ต้องสร้างการรับรู้ สร้างควาวามเข้าใจในการรับรู้ข้อมูลข่าวสารอย่างทั่งถึง เรียนรู้มุมมองจากสื่อมวลชนและบุคคลภายนอกต่อการประชาสัมพันธ์ของกระทรวง และได้เรียนรู้ทิศทางการปรับตัวในงานประชาสัมพันธ์ยุคโซเซียลมีเดียที่ผู้ปฏิบัติงานต้องเป็นผู้ที่มีความรอบรู้ ประสบการณ์ ตลอดจนทักษะด้านการประชาสัมพันธ์ที่เปลี่ยนแปลงตลอดเวลา โดยเฉพาะการประชาสัมพันธ์ในยุคดิจิตอล อีกทั้งยังเปิดโอกาสให้ผู้เข้าร่วมสัมมนาได้แลกเปลี่ยนทัศนคติ ความคิดเห็น ตลอดจนสะท้อนปัญหาและอุปสรรคในการปฏิบัติงานเพื่อนําไปสู่การแก้ไขอย่างเป็นรูปธรรม รวมถึงการสร้างความสัมพันธ์อันดีระหว่างผู้ปฏิบัติงานประชาสัมพันธ์ของหน่วยงานในสังกัดกระทรวงอุตสาหกรรม #industryprmoi #กระทรวงอุตสาหกรรม